CELEX: 62010CN0480
Language: lt
Date: 2010-10-05 00:00:00
Title: Byla C-480/10: 2010 m. spalio 5 d. pareikštas ieškinys byloje Europos Komisija prieš Švedijos Karalystę

4.12.2010   
            
            
               LT
            
            
               Europos Sąjungos oficialusis leidinys
            
            
               C 328/24
            
         2010 m. spalio 5 d. pareikštas ieškinys byloje Europos Komisija prieš Švedijos Karalystę
   
   (Byla C-480/10)
   ()
   2010/C 328/41
   Proceso kalba: švedų
   
      Šalys
   
   
      Ieškovė: Europos Komisija, atstovaujama R. Lyal ir K. Simonsson
   
      Atsakovė: Švedijos Karalystė
   
      Ieškovės reikalavimai
   
   
               —
            
            
               Pripažinti, kad praktikoje apribodama pridėtinės vertės mokesčio (PVM) mokėtojų grupių režimo taikymą tik finansinių ir draudimo paslaugų teikėjams, Švedijos Karalystė neįvykdė įsipareigojimų pagal 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos.
            
         
               —
            
            
               Priteisti iš Švedijos Karalystės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Švedijos taisyklės dėl PVM mokėtojų grupių prieštarauja PVM direktyvos 11 straipsniui, nes taisyklės taikomos vien finansų sektoriuje veikiančioms įmonėms. Komisijos nuomone, nacionalinė PVM mokėtojų grupių sistema taikytina visoms toje valstybėje narėje įsisteigusioms ir šią procedūrą taikančioms įmonėms, neatsižvelgiant į jų veiklos rūšis.
   Bendra PVM sistema yra vienoda, todėl specialus šios sistemos režimas turi būti iš principo nustatomas taip, kad būtų visuotinai taikomas.
   Iš PVM direktyvos 11 straipsnio formuluotės nematyti, kad valstybė narė gali apsiriboti PVM mokėtojų grupių sistemą taikydama tik tam tikroms konkrečiame sektoriuje veikiančioms įmonėms.
   PVM direktyvos 11 straipsnio tikslas taip pat leidžia suprasti, kad ši nuostata turi būti suprantama kaip taikytina visoms visų sektorių įmonėms.
   Be to, Švedijos taisyklės dėl PVM mokėtojų grupių nesuderinamos su Europos Sąjungos vienodo požiūrio principu.